
Предварителна оценка на въздействието 

на проект на Наредба за опазване на околната среда на територията на Община Бяла, Област Русе
1. Основания за законодателна инициатива.
 С тази наредба се регламентира осъществяването на контрол върху състоянието на околната среда на територията на община Бяла, област Русе. Контролът се състои в наблюдението на качествата на компонентите на природната среда и регистрирането на измененията в тях, както и в наблюдението на източниците на тези изменения по отношение на: опазване чистотата на въздуха, опазване на питейните води, поречията на реките и водните обекти, земите и почвите, опазване на биологичното разнообразие, горите и защитените територии, отглеждането на домашни животни и животни-домашни любимци, поддържане и опазване на чистотата в населените места и извън селищните територии, тишината и спокойствието на гражданите.  С наредбата се уреждат обществените отношения, определят се правата и задълженията на всички физически лица, които живеят или временно пребивават на територията на Общината и юридически лица, които осъществяват дейност на територията на Общината.
          Настоящата Наредба се издава на основание чл. 22, ал. 1 и ал. 2 от ЗУО и чл. 21, ал.2 от ЗМСМА. Кметът на общината, в съответствие с разпоредбите на 3ООС, специалните закони в областта на околната среда планира, организира и контролира опазването на околната среда на територията на общината.
2. Заинтересовани страни.
Заинтересовани страни по настоящия проект на Наредбата за опазване на околната среда на територията на Община Бяла, Област Русе са всички физически лица, които живеят или временно пребивават на територията на Общината и юридически лица, които осъществяват дейност на територията на Общината.

3. Анализ на разходи и ползи.

За прилагането на Наредбата за опазване на околната среда на територията на Община Бяла не се изискват допълнителни финансови средства. 
С предложеният проект на Наредбата се регламентират условията, реда за отглеждане на домашни животни и животни-домашни любимци, опазване и поддържане чистотата в населените места и териториите извън регулация, чистотата на въздуха, водите и почвите, запазване на защитените зони, горите и биологичното разнообразие.
С приемане на наредбата се цели да се осигури:

- определяне местоположението и изграждането на помощни и лични стопанства;

- определяне на допустимия брой животни за отглеждане в населените места;

- спазване на санитарно - хигиенните изисквания определени в държавните нормативни актове;

- осъществяване на превантивен контрол на незамърсяване на водите, въздуха, почвите и биоразнообразието, съблюдаване за недопускане на дискомфорт на жителите в община Бяла.
Приемането на Наредбата  ще доведе до подобряване чистотата на атмосферния въздух,  опазване на почвите от изтощаване,  съхраняване на екосистемите, запазване на ландшафта и предотвратяване на стопански щети, запазване и защитаване на всички видовете от дивата флора и фауна, местообитанията на видовете и природните местообитания с присъщото им биологично разнообразие, регламентиране на праховите и шумови норми, на територията на Община Бяла.
4. Административна тежест и структурни промени.
          С предложения проект на Наредбата за опазване на околната среда на територията на Община Бяла, Област Русе, няма да се наложи преструктуриране на общинската администрация. Настоящата наредба няма да наложи  ангажирането на допълнителен административен персонал. Със наредбата не се предвижда закриване или сливане на общински административни структури.
          5. Въздействие върху нормативната уредба.
С настоящата Наредбата за опазване на околната среда на територията на Община Бяла, Област Русе не са предвидени други последващи промени в нормативната уредба на Община Бяла.
Проектът на „Наредбата за опазване на околната среда на територията на Община Бяла, Област Русе ”, ще бъде публикуван на интернет страницата на община Бяла за обществени консултации, като заинтересованите лица в 30- дневен срок от публикуването й на интернет страницата на община Бяла, могат да предоставят в сградата на Община Бяла в рамките на работното време от 8.00 до 17.00 часа или на e-mail: byala.rs@byala.bg становища и предложения по проекта на наредбата. 
Ще бъде поискано становище от преките заинтересовани лица.

Справката за отразените становища след обществените консултации ще бъде публикувана на официалната страница на Община Бяла.

Тази оценка на въздействие аргументирано представя вероятните ефекти от предложеното действие.

Подпис на отговорното лице: /п/

Телефон : 0817/720-15, ел. поща: byala.rs@byala.bg
Име и длъжност: инж. Мариела Илиева – мл. експерт „ Еколог” в община Бяла.
Дата: 27.10.2017 г.

